Okresná prokuratúra Levice 
Šafárikova 7, 934 01 Levice 1

Sp. zn. : 2 Pv 466/11/4402	Levice, 18.4.2012
EEČ : 2-31-38-2012

U Z N E S E N I E

Trestná vec:	obvinený XXXXX 
Prečin:	neodvedenie dane a poistného podľa § 277 odsek 2 písmeno b Trestného zákona číslo 300/2005 Zbierky zákonov v znení zákona číslo 59/2009 Zbierky zákonov

Rozhodol: 	prokurátor Okresnej prokuratúry Levice
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
ako živnostník podnikajúci pod obchodným menom XXXXX XXXXX, so sídlom XXXXX XXXXX v období od novembra 2008 do apríla 2009 a v mesiaci jún 2009 v zmysle príslušných ustanovení zákona č. 461/2003 Z. z. o sociálnom poistení v znení neskorších predpisov zrazil poistné na dôchodkové zabezpečenie, nemocenské poistenie a príspevok na poistenie v nezamestnanosti za zamestnancov zo mzdy svojich zamestnancov vo výške 2.354,97 €, ktoré však neodviedol Sociálnej poisťovni, pobočka XXXXX, za rovnaké obdobie zrazil podľa príslušných ustanovení zákona č. 580/2004 Z. z. o zdravotnom poistení v znení neskorších predpisov poistné na zdravotné poistenie   za zamestnancov zo mzdy svojich zamestnancov vo výške 839,51 €, ktoré však neodviedol  Všeobecnej zdravotnej poisťovni, a.s., pobočka XXXXX a za obdobie mesiacov november a december 2008 podľa príslušných ustanovení zákona č. 595/2003 Z. z. o dani z príjmov v znení neskorších predpisov zrazil zo mzdy svojich zamestnancov preddavky na daň z príjmu fyzických osôb zo závislej činnosti a funkčných pôžitkov vo výške 349,33 €, ktoré však  neodviedol Daňovému úradu XXXXX, čím  mu celkovo vznikol dlh vo výške 3.543,81 €,

Právna veta:
lebo zanikla trestnosť činu, nakoľko splatná daň a poistné boli dodatočne zaplatené.
Odôvodnenie:
Policajt Okresného riaditeľstva PZ, Odboru kriminálnej polície v Leviciach uznesením sp. zn. ORP-574/OEK-LV-2011 zo dňa 04. 08. 2011 podľa  § 199 odsek 1 Trestného poriadku začal trestné stíhanie a následne uznesením pod tou istou spisovou značkou zo dňa 09. 01. 2012 podľa § 206 odsek 1 Trestného poriadku vzniesol obvinenie XXXXX  pre zločin  neodvedenia dane a poistného podľa § 277 odsek 1, odsek 2 písmeno b/ Trestného zákona na skutkovom základe uvedenom vo výrokovej časti uznesenia.  
V procese vyšetrovania boli k veci vypočutí obvinený XXXXX (č. l. 12-16),  zástupca Sociálnej poisťovne XXXXX (č. l. 24-26) a zástupca  Všeobecnej zdravotnej poisťovne, a. s. XXXXX (č. l. 20-22), zástupca Daňového úradu Nitra XXXXX (č.l. 28-29).  K veci boli ďalej zabezpečené výpis zo živnostenského  registra (č.l. 50), znalecký posudok XXXXX (č. l. 33-42), vyčíslenie neuhradených odvodov Sociálnou poisťovňou, pobočka XXXXX (č.l. 43-44), Všeobecnou zdravotnou poisťovňou, a. s.  s protokolmi o kontrole  (č.l. 45-46), správa Daňového úradu XXXXX (č.l. č. 49), príjmové pokladničné doklady s potvrdeniami a poštová poukážka  (č.l. 58-61) a správy o povesti obvinenej z miesta trvalého bydliska, z evidencie priestupkov a registra trestov (č.l. 62-64).
 Takto vykonaným dokazovaním bolo jednoznačne zistené a preukázané, že obvinený XXXXX   od  01. 11. 2008 do 30 04. 2009 a 01. 06. 2009 do 30. 06. 2009   ako živnostník podnikajúci pod obchodným menom XXXXX XXXXX  rozhodoval o použití finančných prostriedkov firmy. Tieto skutočnosti boli zistené výsluchom samotného  obvineného a výpisom  zo živnostenského registra. Z výsluchov zástupcov Sociálnej poisťovne XXXXX,  Všeobecnej zdravotnej poisťovne, a. s. XXXXX  a Daňového úradu XXXXX XXXXX ako aj z listinných dôkazov predložených poisťovňami a daňovým úradom bolo zistené, že firma obvineného  neodviedla za svojich zamestnancov Sociálnej poisťovni pobočka XXXXX príspevky za zamestnancov na dôchodkové zabezpečenie, nemocenské poistenie a príspevok na poistenie v nezamestnanosti vo výške 2.354,97 €, Všeobecnej zdravotnej poisťovni, a. s. vo výške 839,51 € príspevky za zamestnancov na zdravotné poistenie a vo výške 349,33 € Daňovému úradu  XXXXX preddavky na daň z príjmov fyzických osôb zo závislej činnosti a funkčných pôžitkov za svojich zamestnancov. Firma obvineného príspevky Sociálnej poisťovni a Všeobecnej zdravotnej poisťovni, a.s. neuhrádzala v  období mesiacov november 2008 až apríl 2009 a mesiac jún 2009 a preddavky na daň v období mesiacov november až december 2008.   Tieto skutočnosti potvrdil vo svojich výsluchoch aj samotný obvinený, ktorý k  dôvodu neuhrádzania zákonom stanovených príspevkov a preddavkov uviedol nedostatok finančných prostriedkov a snahu udržať prevádzku firmy.
 Zo znaleckého posudku XXXXX vyplýva, že nebol zistený preskúmaním účtovníctva žiadny neoprávnený výdavok a finančné prostriedky firmy boli využívané iba na nevyhnutné režijné výdavky potrebné pre chod firmy. Znaleckým skúmaním bolo ďalej zistené, že firma pravidelne zrážala svojím zamestnancom z hrubej mzdy zákonom predpísané odvody a preddavky, ktoré však neboli uhrádzané poisťovniam a daňovému úradu napriek tomu, že firma mala v období mesiacov november 2008 až apríl 2009 a jún 2009 dostatok finančných prostriedkov na úhradu príspevkov na poistenie Sociálnej poisťovni a Všeobecnej zdravotnej poisťovni, a.s. a v mesiacoch november a december 2008 preddavkov na daň daňovému úradu v hotovosti v pokladni. 
Z takto vykonaného dokazovania možno jednoznačne prijať záver, že obvinený XXXXX  svojím konaním naplnil všetky znaky skutkovej podstaty zločinu neodvedenia dane a poistného podľa § 277 odsek 1, odsek 2 písmeno b/ Trestného zákona, pretože zadržal a neodviedol určenému príjemcovi poistné na sociálne poistenie, verejné zdravotné poistenie, príspevok  na starobné dôchodkové sporenie a splatnú daň, ktoré zrazil a vybral podľa zákona vo väčšom rozsahu. 
Z pokladničných dokladov Sociálnej poisťovne, pobočka XXXXX a Všeobecnej zdravotnej poisťovne a. s., pobočka XXXXX a z výpovedí zástupcu Sociálnej poisťovne pobočka XXXXX XXXXX a Všeobecnej zdravotnej poisťovne, a. s., Bratislava, pobočka XXXXX XXXXX vyplýva, že obvinený v plnom rozsahu uhradil nedoplatky za obdobie mesiacov november 2008 až apríl 2009 a jún 2009  za zamestnancov dňa 07. 03. 2012.  Z poštovej poukážky podacie číslo 250, podacia pošta XXXXX zo dňa 09. 03. 2012 a výsluchu zástupcu daňového úradu XXXXX vyplýva, že obvinený v plnom rozsahu uhradil splatné preddavky na daň z príjmu fyzických osôb za svojich zamestnancov. 
Preštudovanie vyšetrovacieho spisu v predmetnej veci sa uskutočnilo dňa 30. 03. 2012.
Podľa § 86 písmeno e/ Trestného zákona trestnosť trestného činu neodvedenia dane a poistného podľa § 277 Trestného zákona zaniká vtedy, ak poistné bolo dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 
Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 
	Z vykonaného dokazovania jednoznačne vyplýva, že skutok, pre ktorý sa vedie trestné stíhanie sa stal, tento vykazuje všetky znaky trestného činu a tento skutok spáchal obvinený, avšak v dôsledku úhrady zameškaných príspevkov na poistenie zamestnancov do príslušných poisťovní a preddavkov na daň z príjmu za zamestnancov daňovému úradu  obvineným v zákonom stanovenej lehote zanikla trestnosť činu podľa § 86 písmeno e/ Trestného zákona a z toho dôvodu bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uznesenie je prípustná sťažnosť, ktorú je možné podať do 3 dní od doručenia odpisu tohto uznesenia cestou Okresnej prokuratúry v Leviciach na Krajskú prokuratúru v Nitre, pričom sťažnosť má odkladný účinok. 

Mgr. Rastislav Brestenský
prokurátor